****

**Velkommen til FTF Region Sjælland - en del af FH’s Vinterkonference 2020**

Psykosocialt og Organisatorisk arbejdsmiljø

Der er brug for en ny måde at forstå psykisk arbejdsmiljø, som i mindre grad appellerer til individets psykiske reaktion på arbejdslivet og i højere grad til organisatoriske og psykosociale fænomener. Når vi bruger disse begreber, taler vi ind i ledelse, organisering og fællesskab, men også i fremtidens samfundstendenser og trends i arbejdslivet. Vi har sammensat en spændende buket af oplægsholdere, som har professionel viden og erfaring fra dette felt. Vi vil tage et kik ind i arbejdsmiljøhistorien, et tilbageblik på AMR-året 2019 og et blik ind i fremtidens nye fællesskaber, nemlig det regionale FH-samarbejde. Vinterkonferencen bliver den 30. og det, uigenkaldelige, sidste blad i den sjællandske FTF- arbejdsmiljø-historie, og igen i år lægges der vægt på netværk, fællesskab og skønne oplevelser i Kobæk Strand Konferencecenters rammer. Det bliver en begivenhed, du ikke vil gå glip af, hvis du interesserer dig for arbejdsmiljø!

**PROGRAM**

**Torsdag den 16. januar 2020**

9.00 Velkomst og praktiske oplysninger v/ vinterkonferenceudvalget

9.10 Klaus T. Nielsen: Psykisk arbejdsmiljø, hvad er det?

10.10 Kort pause

10.20 Bo Netterstrøm: Stress – en kulturdefekt?

12.00 Frokost og indtjekning

13.45 Mille Mortensen: Mobning; individets udfordring og fællesskabets ansvar!

15.45 Kaffepause

16.00 Alexandra Krautwald: De unges forventninger til arbejdslivet

18.00 Pause

19.00 Festmiddag

21.00 Underholdning

**Fredag den 17. januar 2020**

9.00 Thomas Grønnemark: Doven energi og mere arbejdsglæde

11.00 Kaffepause med snacks

11.30 Niels Kofod Sørensen: En sløjfe på AMR-året 1919

12.30 **Vinterkonferencen lukker og slukker**

Taler af Vinterkonferencens initiativtager Grethe Funch Pedersen

 og næstformand i FH, Morten Skov Christiansen

 Mundtlig evaluering

13.15 Frokost

**OPLÆGSHOLDERE**

**Klaus T. Nielsen, lektor på center for arbejdslivsforskning, RUC**

Vi siger ofte, at psykisk arbejdsmiljø er et relativt nyt fænomen, vi først lige er ved at få hånd om. Samtidigt er vi også allerede lidt trætte af begrebet. Kunne vi ikke finde på et lidt mere positivt og dynamisk begreb? Klaus T. Nielsen går tilbage i begrebets og problematikkens danske historie og udpeger nogle af de vigtige knudepunkter i den begrebslige, forskningsmæssige, lovgivnings–, regulerings- og praktisk håndteringsmæssige udvikling på feltet. Forhåbentligt kan det være med til at sætte fremtidens dagsordner for, hvad vi gør ved det psykiske arbejdsmiljø.

**Bo Netterstrøm, Speciallæge i arbejds- og socialmedicin, seniorforsker, Dr. Med, forfatter**

**Alexandra Krautwald, ledelsesrådgiver, forfatter, blogger og foredragsholder**

Stiller skarpt på, hvad der kendetegner nutidens arbejdsmarked og de unge generationer, som er nye på arbejdsmarkedet. De unge har en selvopfattelse, men hvordan matcher den de ældre generationers billede af ungdommen? Hvad karakteriserer tidligere og nuværende generationer, og hvad kendetegner kløften mellem tidens årgange? De unge gider dårligt det nuværende arbejdsmarked – men hvorfor? Hvordan vil de unge være i verden og agere på arbejdspladserne, hvis de ellers får plads? Hvilken vej drømmer de unge om at gå? Hvad kan ledere og andre omgivelser gøre for bedst at udnytte, uddanne og udvikle gruppen af de mange virkelystne og anti-bagstræberiske millennials?

**Mille Mortensen, organisations- og ledelseskonsulent, Cand. Mag i psykologi, forsker i mobning og krænkende handlinger, KU**

Mobning rammer individuelt, men er et fælles ansvar. Som medarbejdere er vi ofte villige til at gå på kompromis med egen moral og etik og dermed overskride egne grænser, hvis det kræves for at blive en accepteret del af fællesskabet på arbejdspladsen. Det betyder, at alle kan udøve og lade sig udsætte for krænkende handlinger, mobning og/eller ‘bide tænder sammen’ i robusthedens navn, hvis det er nødvendigt for social overlevelse på arbejdspladsen.

**Thomas Grønnemark, forfatter, foredragsholder, elitesportsmand**

Danmark er et af verdens lykkeligste lande med et gigantisk forbrug af lykkepiller. Paradoksalt. Det må betegnes som doping! Vi har plantet vores fod solidt på speederen hele døgnet. Det hele går stærkt, og det giver stress for mange mennesker. Alt for mange. Men Thomas Grønnemark viser en anden vej. ”Doven Energi” – altså den kloge version – kan give mennesker alt fra livsnydelse til robusthed, og sågar arbejds-glæde. Sådan et nyt mirakelmiddel lyder næsten for godt til at være sandt. Og det er det også. For der findes ikke noget mirakelmiddel mod stress – det skal komme inde fra folk, og alle har det. Det handler bare om, at vi skal være lidt mere dovne – på den kloge måde. Bogen ”Doven Energi” indgår i konferenceprisen.

**Niels Kofod Sørensen, arbejdsmiljøpolitisk konsulent FH**

Giver en opsamling på AMR-året 2019 og de erfaringer, som denne første store kampagne i FHs fællesskab kan bringe ind i det regionale samarbejde om arbejdsmiljø.

**TALERE:**

* **Grethe Funch Pedersen, tidligere lærerkredsformand og en af Vinterkonferencens initiativtagere**
* **Morten Skov Christiansen, FH næstformand**

**Praktiske oplysninger:**

**Målgruppe**

Konferencen er primært for medlemmer af FTF Region Sjælland – en del af FH, og målgruppen er organisationsvalgte, FTR, TR, AMIR og ledere, eller andre med særlig interesse i arbejdsmiljøforhold.

**Pris**

* Prisen pr. deltager er 3500 kr. i enkeltværelse.
* Bor du på dobbeltværelse med en anden, er prisen 3000 kr. Noter venligst, hvem du vil dele værelse med. Hvis intet er anført, er prisen 3.500 kr.
* Overnatter du hjemme, er prisen kun 2500 kr.
* Er du ikke medlem af en FH organisation, tillægges ovennævnte priser 500 kr.
* Prisen dækker konferencematerialer, honorar til oplægsholdere, ophold, fortæring og drikkevarer.

Tilmeldingen foregår via FH’s hjemmeside, <https://fh.nemtilmeld.dk/117/> . Du registreres efter først til mølle, og der er oprettes venteliste, når maks. deltagerantal på 140 deltagere er nået. Har du problemer med tilmeldingen, så kontakt Mette Terp, mete@fho.dk eller 2524 6111.

**Bemærk at betaling skal ske i forbindelse med tilmelding, og tilmeldingen er bindende. Hav derfor ansættelsesstedets EAN-nummer eller betalingskort klar.**

Ved tilmelding fremsendes en ”automatisk mail” som bekræftelse på tilmeldingen.

Vær venligst opmærksom på at udfylde samtlige felter korrekt – også mailadresse.

OBS: På grund af GDPR reglerne udsender vi ikke deltagerlister.

Få nyheder om konferencen, se billeder og aftal fælleskørsel på facebooksiden: <https://www.facebook.com/vinterkonference/>

**Konferenceadresse: Kobæk Strand Konferencecenter, Kobækvej 85, 4230 Skælskør**

**tlf. 58 19 45 15**

Kørselsbeskrivelse til Kobæk Strand i bil:

Fra Næstved, følg skiltene til Skælskør ad rute 265. Efter byskiltet fortsættes ligeud til man har passeret Skælskør Nord på højre hånd. Lige efter drejes til venstre mod Kobæk Strand

Fra Holbæk, følg rute 57 frem til motorvej E 20 før Sorø og følg herefter vejledningen fra København

Fra København, forlad motorvej E 20 ved Slagelse S ad afkørsel 39 og drej til venstre. I lyskrydset efter afkørslen til venstre og følg rute 259 mod Skælskør. I rundkørslen nær Boeslunde køres lige over mod Skælskør V. Ca. 600 meter efter, at Skælskør byskilt er passeret, drejes til højre mod Kobæk Strand.